

**AKCINĖS BENDROVĖS „REGITRA“**

**GENERALINIS DIREKTORIUS**

**ĮSAKYMAS**

**DĖL AKCINĖS BENDROVĖS „REGITRA“**

**PREKIŲ PIRKIMO**–**PARDAVIMO TAISYKLIŲ PATVIRTINIMO**

2025 m. balandžio 28 d. Nr. V

Vilnius

Vadovaudamasis Akcinės bendrovės „Regitra“ įstatų, patvirtintų Lietuvos Respublikos vidaus reikalų ministro 2024 m. birželio 7 d. įsakymu Nr. 1V-385 „Dėl valstybės įmonės „Regitra“ pertvarkymo į akcinę bendrovę „Regitra“, 9 punktu ir 60.3 papunkčiu:

1. T v i r t i n u Akcinės bendrovės „Regitra“ prekių pirkimo–pardavimo taisykles (pridedama).
2. P a v e d u :
	1. Akcinės bendrovės „Regitra“ (toliau – Bendrovė) Paslaugų valdymo ir vystymo departamento Komercinių paslaugų vystymo vadovui:
		1. užtikrinti šio įsakymo ir jo 1 punktu patvirtintų taisyklių (toliau – Taisyklės) vykdymo kontrolę;
		2. su šiuo įsakymu supažindinti Bendrovės struktūrinių padalinių vadovus.
	2. Bendrovės Skaitmeninimo ir informacinių technologijų departamento direktoriui pagal patvirtintą pakeitimų komisijos planą organizuoti ir užtikrinti Taisyklių patalpinimą Bendrovės kelių transporto priemonių registravimo elektroninių paslaugų portale eKetris.
	3. Bendrovės Klientų aptarnavimo departamento klientų aptarnavimo centrų vadovams organizuoti ir užtikrinti Taisyklių saugojimą klientų aptarnavimo centrų padaliniuose informaciniame segtuve.
	4. Bendrovės Atstovui spaudai Taisykles paskelbti Bendrovės interneto svetainėje.
	5. Bendrovės struktūrinių padalinių vadovams su šiuo įsakymu supažindinti suinteresuotus darbuotojus.
3. N u s t a t a u, kad Taisyklės skelbiamos Bendrovės interneto svetainėje.

|  |  |  |
| --- | --- | --- |
| Generalinis direktorius |  | Vaidas Dominauskas |

PATVIRTINTA

Akcinės bendrovės „Regitra“ generalinio direktoriaus

2025 m. 28 d. įsakymu Nr.

Taisyklių redakcija, galiojanti nuo 2025.04.28

**AKCINĖS BENDROVĖS „REGITRA“ PREKIŲ PIRKIMO**–**PARDAVIMO TAISYKLĖS**

1. Akcinės bendrovės „Regitra“ prekių pirkimo–pardavimo taisyklės (toliau – Taisyklės) nustato su akcinės bendrovės „Regitra“ (toliau – Bendrovė arba pardavėjas) teikiamomis administracinėmis paslaugomis susijusių prekių pardavimo tvarką. Taisyklėmis nustatomos pirkėjo ir pardavėjo teisės bei pareigos, prekių įsigijimo bei apmokėjimo už jas sąlygos, prekių pristatymo ir grąžinimo tvarka, šalių atsakomybė bei kitos su prekių pirkimu–pardavimu susijusios sąlygos.
2. Taisyklės yra skelbiamos Bendrovės interneto svetainėje [www.regitra.lt](http://www.regitra.lt), portale ir padaliniuose informaciniame segtuve.
3. Bendrovė turi teisę bet kuriuo metu pakeisti Taisykles. Galiojanti Taisyklių redakcija skelbiama Taisyklių 2 punkte nurodytais būdais. Apie Taisyklių pakeitimus pirkėjai informuojami portale pirkdami prekes pirmąjį kartą po naujos redakcijos Taisyklių įsigaliojimo.
4. **SKYRIUS**

**TAISYKLĖSE VARTOJAMOS SĄVOKOS**

1. Taisyklėse vartojamos sąvokos:
	1. **Asmens duomenys** – prekių pirkimo–pardavimo sutarties sudarymui ir vykdymui, įskaitant prekių pristatymą, reikalingi asmens duomenys, kaip antai: vardas, pavardė, adresas, telefono numeris ir (ar) kiti asmens duomenys.
	2. **Nekokybiška prekė** – prekė, kuri neatitinka reikalavimų, nurodytų Lietuvos Respublikos civilinio kodekso (toliau – CK) 6.363 straipsnio 2-3 dalyse.
	3. **Padalinys** – fizinis Bendrovės klientų aptarnavimo centro padalinys.
	4. **Pardavėjas** – akcinė bendrovė „Regitra“, juridinio asmens kodas 110078991, PVM mokėtojo kodas LT100789917, registruotos buveinės adresas Liepkalnio g. 97A, LT-02121 Vilnius, Lietuvos Respublika, apie kurią duomenys kaupiami ir saugomi Lietuvos Respublikos juridinių asmenų registre, tel. +370 700 55151, el. p. info@regitra.lt.
	5. **Pirkėjas** – 1) veiksnus fizinis asmuo, t. y. asmuo, sulaukęs pilnametystės, kurio veiksnumas nėra apribotas teismo tvarka; 2) nepilnametis nuo keturiolikos iki aštuoniolikos metų amžiaus, kuris turi tėvų arba rūpintojų sutikimą, išskyrus tuos atvejus, kai jis yra emancipuotas; 3) juridinis asmuo; 4) visų pirmiau nurodytų asmenų įgalioti atstovai.
	6. **Pirkimo–pardavimo sutartis** – tarp pirkėjo ir pardavėjo sudaryta prekių pirkimo-pardavimo sutartis, kurią sudaro prekių užsakymo paraiška, kurią pirkėjas pateikia pardavėjui Taisyklių nustatyta tvarka, ir Taisyklės su vėlesniais pakeitimais ir papildymais.
	7. **Portalas** – Bendrovės kelių transporto priemonių registravimo elektroninių paslaugų portalas eKetris, kuriame asmuo gali užsisakyti Bendrovės administracines paslaugas ir įsigyti Bendrovės parduodamas prekes.
	8. **Prekės** – pardavėjo siūlomi įsigyti daiktai, kurių sąrašas pateikiamas portale ir (ar) padalinyje.
	9. **Šalis** – pirkėjas arba pardavėjas atskirai, o **šalys** – pirkėjas ir pardavėjas abu kartu.
2. **SKYRIUS**

**BENDROSIOS NUOSTATOS, TAIKOMOS ĮSIGYJANT PREKES PADALINYJE IR (AR) PORTALE**

1. Pirkėjas, pirkdamas portale arba padalinyje, prekes gali įsigyti tik patvirtinęs susipažinimą su Taisyklėmis. Pirkėjui patvirtinus susipažinimą su Taisyklėmis, pastarosios tampa privalomu teisiniu dokumentu, pirkėjas įsipareigoja laikytis Taisyklėse nurodytų sąlygų bei jas vykdyti.

**Pirkimo–pardavimo sutarties sudarymas**

1. Perkant Prekę yra laikoma, jog pirkimo–pardavimo sutartis yra sudaroma kiekvienam pirkėjo užsakymui, o Taisyklių sąlygos tampa tokios prekės pirkimo–pardavimo sutarties sąlygomis.
2. Prekių pirkimo–pardavimo sutartis laikoma sudaryta, kai pirkėjas, susipažinęs su Taisyklėmis, pateikia prekės užsakymą ir už jį apmoka. Užsakymo neapmokėjus, prekių užsakymas nepatvirtinamas ir prekių pirkimo–pardavimo sutartis laikoma nesudaryta.
3. Prekių pirkimo–pardavimo sutartis galioja iki visiško įsipareigojimų įvykdymo. Prekių pirkimo–pardavimo sutartis laikoma įvykdyta, kai prekės perduodamos pirkėjui Taisyklių ir Lietuvos Respublikos teisės aktų nustatyta tvarka.
4. Po užsakymo apmokėjimo daugiau prekių pridėti prie to paties užsakymo negalima. Norint užsisakyti papildomų prekių, reikia pateikti naują užsakymą pardavėjui.

**Pirkėjo teisės ir įsipareigojimai**

1. Pirkėjas turi teisę:
	1. pirkti portale arba padalinyje Taisyklių nustatyta tvarka;
	2. atsisakyti pirkimo–pardavimo sutarties, sudarytos portale, pranešdamas apie tai pardavėjui raštu ne vėliau kaip per 14 (keturiolika) dienų nuo prekių pristatymo dienos CK ir Taisyklių nustatyta tvarka;
	3. prašyti pardavėjo pakeisti nekokybiškas prekes, nutraukti pirkimo–pardavimo sutartį ir grąžinti prekę;
	4. pasinaudoti prekėms taikomomis garantijomis;
	5. kitas Taisyklėse ir (ar) Lietuvos Respublikos teisės aktuose numatytas teises.
2. Pirkėjas įsipareigoja:
	1. sumokėti ir priimti užsakytas prekes Taisyklių nustatyta tvarka;
	2. priimdamas prekes jas apžiūrėti ir patikrinti, ar jos yra kokybiškos;
	3. informuoti pardavėją telefonu +370 700 55151 arba elektroniniu paštu: info@regitra.lt apie siuntos sugadinimą, aiškiai matomus prekės defektus, kitokį užsakymo neatitikimą, pastebėtus prekės kokybės trūkumus, kurių nebuvo galima pastebėti prekės perdavimo metu;
	4. sudaryti sąlygas pardavėjui teikti prekių pristatymo paslaugas;
	5. apmokėti prekės grąžinimo išlaidas;
	6. iki prekių išsiuntimo informuoti, jei pasikeičia prekių pristatymo duomenys;
	7. laikytis kitų Taisyklėse bei Lietuvos Respublikos teisės aktuose nustatytų reikalavimų.

**Pardavėjo teisės ir įsipareigojimai**

1. Pardavėjas turi teisę:
	1. laikinai arba iš viso nutraukti portalo veiklą, apie tai iš anksto nepranešęs pirkėjui;
	2. pakeisti Taisykles, prekių̨ kainas ar bet kokias kitas su portalu susijusias sąlygas, apie pakeitimus paskelbdamas portale arba kitu būtu (netaikoma iki pardavėjo sprendimo pirkėjo sudarytoms pirkimo–pardavimo sutartims ir jų įgyvendinimui);
2. Pardavėjas įsipareigoja:
	1. Taisyklėse nustatytomis sąlygomis sudaryti pirkėjui galimybę įsigyti prekes.
	2. pristatyti pirkėjo užsakytas prekes jo nurodytu adresu Taisyklėse nurodytomis sąlygomis;
	3. aiškiai ir suprantamai suteikti pirkėjui informaciją, įtvirtintą CK 6.2287 straipsnyje.
	4. gerbti pirkėjo teisę į privatumą, užtikrinti, kad asmens duomenų tvarkymas būtų vykdomas Bendrovės generalinio direktoriaus nustatyta tvarka, apie kurią informuojama Bendrovės interneto svetainės [www.regitra.lt](http://www.regitra.lt) skiltyje „Asmens duomenų apsauga“, ir atitiktų Lietuvos Respublikos bei Europos Sąjungos teisės aktų, reglamentuojančių asmens duomenų apsaugą, reikalavimus.
	5. vykdyti kitas Taisyklėse ir Lietuvos Respublikos teisės aktuose pardavėjui keliamas pareigas.

**Prekių kokybė ir garantija**

* 1. Portale parduodamų prekių savybės bendrai nurodomos kiekvienos prekės pavadinime arba prekės aprašyme.
	2. Jei prekių charakteristikos ar savybės pavadinime ir aprašyme nurodytos skirtingai ir prieštarauja viena kitai, laikytina, kad teisinga informacija pateikta prekės aprašyme. Reali prekės išvaizda, forma, prekės pakuotė gali neženkliai skirtis nuo pateikiamos portale.
	3. Informacija prekės pavadinime ar aprašyme yra bendro pobūdžio, todėl nėra tapati informacijai, nurodomai ant prekės pakuotės. Ant pakuotės nurodoma informacija gali neženkliai skirtis nuo informacijos, nurodomos portale pateikto prekės pavadinimo ir aprašymo.
	4. Pardavėjo teikiama kokybės garantija neapriboja ir nevaržo vartotojų teisių, kurias įsigijus netinkamos kokybės prekę ar paslaugą, jiems nustato Lietuvos Respublikos teisės aktai.
	5. Pardavėjas neteikia prekių garantinės priežiūros paslaugų.

**Atsakomybė**

1. Pirkėjas yra visiškai atsakingas už jo pateikiamų duomenų teisingumą. Jei pirkėjas nepateikia tikslių asmens duomenų, pardavėjas neatsako už dėl to atsiradusius padarinius.
2. Pirkėjas atsako už neteisėtus veiksmus, atliktus naudojantis portalu.
3. Pardavėjas atleidžiamas nuo bet kokios atsakomybės tais atvejais, kai nuostoliai atsiranda dėl to, kad pirkėjas, neatsižvelgdamas į pardavėjo rekomendacijas ir savo įsipareigojimus, nesusipažino su Taisyklėmis ir (ar) pirkimo–pardavimo sutartimi, nors tokia galimybė jam buvo suteikta.
4. Atsiradus žalai, kaltoji šalis atlygina kitai šaliai nuostolius Lietuvos Respublikos teisės aktuose nustatyta tvarka.
5. **SKYRIUS**

**NUOSTATOS TAIKOMOS TIK ĮSIGYJANT PREKES PORTALE**

**Prekių kaina ir apmokėjimo tvarka**

1. Prekių kainos portale nurodomos eurais, įskaitant tuo metu pagal teisės aktus galiojantį PVM dydį bei kitus mokesčius, jeigu tokie būtų taikomi.
2. Prekės pirkėjui parduodamos kainomis, galiojančiomis portale užsakymo pateikimo momentu.
3. Į prekių kainą nėra įskaičiuota prekių pristatymo kaina. Prekių pristatymas yra mokamas, nebent portale būtų aiškiai nurodoma kitaip.
4. Pirkėjas atsiskaito už prekes ir prekių pristatymą vienu iš šių būdų:
	1. apmokant išankstinę sąskaitą faktūrą;
	2. apmokant pavedimu naudojantis elektronine bankininkyste.

**Prekių pristatymas**

1. Pirkėjas užsakymo metu įsipareigoja nurodyti tikslią prekių pristatymo vietą.
2. Visos portale parduodamos prekės pristatomos Lietuvoje pagal pirkimo metu pasirinktą viena iš prekių pristatymo būdų:
	1. pristatymas nurodytu adresu į namus Lietuvoje;
	2. pristatymas į siuntų terminalą.
3. Pasirinkus pristatymą nurodytu adresu į namus Lietuvoje, prekės pristatomos užsakyme nurodytam pirkėjui į namus Lietuvoje. Neradus siuntos gavėjo namuose, jo gaunamosios pašto korespondencijos dėžutėje paliekamas pranešimas apie gautą siuntą.
4. Pasirinkus pristatymą į siuntų terminalą, būtina nurodyti terminalą, kuriame pageidaujama atsiimti prekes. Užsakytos prekės bus pristatytos į nurodytą terminalą. Keisti terminalo vėliau nebus galima.
5. Apie į siuntų terminalą pristatytas prekes gavėjas bus informuotas trumpąja žinute (SMS), kur bus nurodytas kodas – jį reikės suvesti terminalo ekrane. Nesuvedus kodo, prekių iš terminalo nebus galima atsiimti.
6. Pardavėjas neatsako už klaidingai apie gavėją pateiktą informaciją. Visos siuntos su klaidingai pateikta gavėjo informacija bus grąžintos siuntėjui, jei siuntėjas ir gavėjas nėra tas pats asmuo. Jei gavėjo ir siuntėjo duomenys sutampa, prekės bus grąžintos pardavėjui.
7. Klientui neatsiėmus pristatytų prekių, jos saugomos artimiausiame padalinyje ne ilgiau kaip 1 metus nuo prekių užsakymo dienos.

**Teisė atsisakyti sutarties ir prekių grąžinimo tvarka**

1. Pirkėjas turi teisę nenurodydamas priežasties per 14 (keturiolika) dienų nuo prekės pristatymo (gavimo) dienos atsisakyti nuotoliniu būdu sudarytos prekių Pirkimo–pardavimo sutarties.
2. Pirkėjas, norėdamas atsisakyti sutarties, turi užpildyti Taisyklių priedo formą ir ją pateikti pardavėjui artimiausiame padalinyje.
3. Prekės pardavėjui turi būti grąžinamos ne vėliau kaip per 14 (keturiolika) kalendorinių dienų nuo pranešimo apie pirkimo–pardavimo sutarties atsisakymą pateikimo pardavėjui dienos.
4. Pardavėjas negrąžina pirkėjui jo sumokėtų pinigų tol, kol prekės negrąžintos pardavėjui. Pinigai už prekes grąžinami pavedimu į pirkėjo nurodytą banko sąskaitą per 10 darbo dienų nuo grąžinamų prekių priėmimo dienos.
5. Pardavėjas nelaikomas pažeidusiu pinigų grąžinimo sąlygų, jei pinigų jis negali perversti dėl pirkėjo kaltės.
6. Pardavėjas negrąžina pirkėjui papildomų prekės pristatymo išlaidų.
7. Pirkėjui įgyvendinus teisę atsisakyti sutarties, pasibaigia šalių pareigos vykdyti Pirkimo–pardavimo sutartį.
8. **SKYRIUS**

**NUOSTATOS TAIKOMOS PREKES ĮSIGYJANT PADALINYJE**

**Prekių kaina ir apmokėjimo tvarka**

1. Prekių kainos padalinyje nurodomos eurais, įskaitant tuo metu pagal teisės aktus galiojantį PVM dydį bei kitus mokesčius, jeigu tokie būtų taikomi.
2. Prekės pirkėjui parduodamos kainomis, galiojančiomis padalinyje užsakymo pateikimo momentu.
3. Pirkėjas atsiskaito už prekes vienu iš šių būdų:
	1. apmokant padalinio kasoje grynaisiais pinigais;
	2. apmokant padalinio kasoje mokėjimo kortele.

**Prekių pristatymas**

1. Prekes įsigijus padalinyje, jos iškart įteikiamos pirkėjui. Prekės kitu adresu nėra pristatomos.

**Prekių grąžinimo tvarka**

1. Pirkėjas turi teisę grąžinti prekę jos įsigijimo vietoje ne vėliau kaip per 14 dienų nuo prekės įsigijimo dienos.
2. Pirkėjas, norėdamas grąžinti prekes, turi užpildyti Taisyklių priedo formą ir ją pateikti prekės įsigijimo vietoje.
3. Pinigai už prekes grąžinami pirkėjo prašymu grynaisiais pinigais padalinyje arba pavedimu į pirkėjo nurodytą banko sąskaitą per 10 darbo dienų nuo grąžinamų prekių priėmimo dienos.
4. Pirkėjui grąžinant prekes, būtina laikytis šių taisyklių:
	1. grąžinama prekė turi būti originalioje, nepažeistoje pakuotėje, jei buvo supakuota;
	2. prekė turi būti pirkėjo nesugadinta;
	3. prekė turi būti nenaudota, nepraradusi prekinės išvaizdos (nepažeistos etiketės, nenuplėštos apsauginės plėvelės ir kt.);
	4. grąžinama prekė turi būti tos pačios komplektacijos, kokios buvo pirkėjo gauta.
5. Pirkėjas turi teisę reikalauti, kad netinkamos kokybės prekė būtų pakeista analogiška tinkamos kokybės preke, išskyrus atvejus, kai tai objektyviai įmanoma arba trūkumai yra nedideli arba jie atsirado dėl pirkėjo kaltės.
6. Teise grąžinti nekokybiškas prekes pirkėjas gali pasinaudoti per prekių įsigijimo dokumente nustatytą jos kokybės garantijos terminą. Pirkėjui įsigyjant prekes, prekių kokybės garantija visais atvejais yra ne trumpesnė kaip 2 metai nuo prekės gavimo dienos, išskyrus Lietuvos Respublikos teisės aktuose numatytas išimtis.
7. **SKYRIUS**

**BAIGIAMOSIOS NUOSTATOS**

1. Visi nesutarimai, kilę dėl Taisyklių vykdymo, sprendžiami derybų būdu. Šalims neišsprendus ginčo derybų būdu per 15 (penkiolika) dienų, ginčai galutinai sprendžiami Lietuvos Respublikos įstatymų nustatyta tvarka.
2. Pirkėjas prašymą ir (ar) skundą dėl portale įsigytos prekės turi teisę pateikti Valstybinei vartotojų teisių apsaugos tarnybai (A. Goštauto g. 12, 01108 Vilnius, tel. +370 5 2626760, el. paštu tarnyba@vvtat.lt, interneto svetainėje [www.vvtat.lt](http://www.vvtat.lt), jos teritoriniams padaliniams apskrityse) ar užpildyti prašymo formą Elektroninėje vartotojų ginčų sprendimo platformoje, pasiekiamoje adresu <http://ec.europa.eu/odr/>.
3. Visi Taisyklėse neaptarti klausimai yra sprendžiami vadovaujantis Lietuvos Respublikos teisės aktais.

\_\_\_\_\_\_\_\_\_\_\_\_\_

Akcinės bendrovės „Regitra“ prekių pirkimo–pardavimo taisyklių

Priedas

**PIRKIMO-PARDAVIMO SUTARTIES ATSISAKYMO FORMA**

(Šią formą užpildykite tik tada, jei norite atsisakyti sutarties ir grąžinti užsakytas prekes)

Kam:

AB „Regitra“

Liepkalnio g. 97A

LT-02121 Vilnius, Lietuva

El. pašto adresas: info@regitra.lt

Pranešu, kad atsisakau pirkimo–pardavimo sutarties dėl šių prekių: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(prekės pavadinimas ir kiekis), gautų \_\_\_\_\_\_\_\_\_\_\_\_\_\_\_\_\_\_\_\_\_\_ (data) .

Pirkėjo vardas, pavardė:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pirkėjo adresas:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pirkėjo kontaktiniai duomenys (el. pašto adresas, telefono Nr.):

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pirkėjo banko sąskaitos Nr.:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pirkėjo parašas\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Data \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_